ຂ່າວການສຶກສາ
ຮພກ ຫວນຄືນມູນເຊື້ອວັນຄູແຫ່ງຊາດ ຄົບຮອບ 24 ປີ
ໂຮງຮຽນພອນສະຫວັນກິລາ-ກາຍະກໍາ (ຮພກ) ກົມກິລາລະດັບສູງ ກະຊວງສຶກສາທິການ ແລະ ກິລາ ໄດ້ຈັດພິທີສະເຫຼີມສະຫຼອງ ແລະ ເລົ່າຄືນມູນເຊື້ອວັນຄູແຫ່ງຊາດ ຄົບຮອບ 24 ປີ (7 ຕຸລາ 1994-7 ຕຸລາ 2018) ເພື່ອສ້າງຂະບວນການໃຫ້ມີບັນຍາກາດຟົດຟື້ນ, ເບີກບານມ່ວນຊື່ນ ແລະ ມີຄວາມໝາຍສຳຄັນເລິກເຊິ່ງ. ພິທີໃນຄັ້ງນີ້, ໄດ້ຈັດຂຶ້ນເມື່ອວັນທີ 4 ຕຸລາ ຜ່ານມາ ທີ່ໂຮງຮຽນດັ່ງກ່າວ, ໂດຍເປັນກຽດເຂົ້າຮ່ວມ ແລະ ເລົ່າຄືນມູນເຊື້ອຂອງ ທ່ານ ທອງຜິວ ບຸດສະດີ ອະດີດຜູ້ຊ່ວຍລັດຖະມົນຕີ ກະຊວງສຶກສາທິການ ແລະ ກິລາ, ທ່ານ ສິງຄໍາ ນາລິນ ຮອງຫົວໜ້າກົມກິລາລະດັບສູງ ກະຊວງສຶກສາທິການ ແລະ ກິລາ ແລະ ທ່ານ ນາງ ເກດສຸດາ ເລັ່ງສະຫວັດ ຜູ້ອໍານວຍການໂຮງຮຽນພອນສະຫວັນກິລາ-ກາຍະກຳ ພ້ອມດ້ວຍຄະນະອໍານວຍການໂຮງຮຽນ, ຕາງໜ້າພະແນກ, ໜ່ວຍງານ, ສູນ, ພະນັກງານ, ຄູອາຈານ ແລະ ນັກຮຽນເຂົ້າຮ່ວມຢ່າງເປັນຂະບວນຟົດຟື້ນ.
ໂອກາດດັ່ງກ່າວ, ທ່ານ ທອງຜິວ ບຸດສະດີ ໄດ້ບັນຍາຍໃຫ້ພະນັກງານ, ຄູອາຈານ ແລະ ນ້ອງນັກຮຽນ ໄດ້ຮັບຮູ້ ແລະ ເຂົ້າໃຈເຖິງຄວາມໝາຍຄວາມສຳຄັນ ແລະ ການເຕີບໃຫຍ່ຂະຫຍາຍຕົວຂອງຄູ ໃນການປະກອບສ່ວນຊ່ວຍພັດທະນາການສຶກສາ ແລະ ກິລາຂອງພວກເຮົາ ໂດຍສະເພາະແມ່ນຄູຄຳ. ພ້ອມກັນນັ້ນ, ຍັງໃຫ້ພະນັກງານ, ຄູອາຈານ ເອົາໃຈໃສ່ໃນການສຶກສາອົບຮົມການເມືອງ-ແນວຄິດ, ເອົາໃຈໃສ່ໃນການແຕ່ງບົດສອນ ແລະ ນ້ອງນັກຮຽນໃຫ້ເອົາໃຈໃສ່ໃນເລື່ອງ ການສຶກສາຮໍ່າຮຽນ ແລະ ເຝິກຝົນຫຼໍ່ຫຼອມຕົນເອງໃຫ້ກາຍເປັນຄົນຮູ້ ຄົນເກັ່ງ ເພື່ອທຽບເທົ່າກັບພາກພື້ນ ແລະ ສາກົນ. ພ້ອມດຽວກັນນັ້ນ, ໃນພິທີ ນ້ອງໆນັກຮຽນກໍ່ໄດ້ມອບດອກໄມ້ໃຫ້ແກ່ຄູອາຈານຜູ້ສິດສອນ ເພື່ອລະລຶກເຖິງຄຸນງາມຄວາມດີ ແລະ ຍັງໄດ້ມອບໃບຍ້ອງຍໍໃຫ້ແກ່ພະນັກງານ, ຄູອາຈານ ທີ່ມີຜົນງານປະກອບສ່ວນເຂົ້າໃນວຽກງານການສຶກສາ ແລະ ກິລາ ໃນສົກຮຽນ 2017-2018 ຈໍານວນ 19 ທ່ານ.
(ບຸນທະວີ)
ລັດຖະມົນຕີ ສສກ ຮຽກຮ້ອງຄູຍົກສູງຄວາມເອົາໃຈໃສ່ຕໍ່ການປະຕິບັດໜ້າທີ່ຂອງຕົນ ໂອກາດສະຫຼອງວັນຄູແຫ່ງຊາດ ຄົບຮອບ 24 ປີ
ລັດຖະມົນຕີ ກະຊວງສຶກສາທິການ ແລະ ກິລາ (ສສກ) ຮຽກຮ້ອງໃຫ້ຄູຕ້ອງຍົກສູງຄວາມຮັບຜິດຊອບຕໍ່ການປະຕິບັດໜ້າທີ່ສິດສອນຂອງຕົນ, ສອນໃຫ້ນັກຮຽນມີຄວາມກະຕືລືລົ້ນຕໍ່ການຮຽນ ເນື່ອງໃນໂອກາດສະເຫຼີມສະຫຼອງວັນຄູແຫ່ງຊາດ (7 ຕຸລາ) ຄົບຮອບ 24 ປີ.
ເມື່ອວັນທີ 5 ຕຸລາ ຜ່ານມາ ທີ່ສະໂມສອນຄະນະເສດຖະສາດ ແລະ ບໍລິຫານທຸລະກິດ ມະຫາວິທະຍາໄລແຫ່ງຊາດ, ກະຊວງສຶກສາທິການ ແລະ ກິລາ ໄດ້ຈັດພິທີສະເຫຼີມສະຫຼອງວັນຄູແຫ່ງຊາດ ຄົບຮອບ 24 ປີ, ໂດຍເປັນກຽດເຂົ້າຮ່ວມຂອງທ່ານ ນາງ ແສງເດືອນ ຫຼ້າຈັນທະບູນ ລັດຖະມົນຕີ ກະຊວງສຶກສຶກສາທິການ ແລະ ກິລາ, ພ້ອມດ້ວຍອະດີດລັດຖະມົນຕີ, ຮອງລັດຖະມົນຕີ, ພະນັກງານອາວຸໂສບໍານານ, ຫົວໜ້າ-ຮອງຫົວໜ້າຫ້ອງການ, ກົມ, ສູນ, ສະຖາບັນ ແລະ ພະນັກງານວິຊາການຢ່າງເປັນຂະບວນຟົດຟື້ນ.
ໂອກາດດັ່ງກ່າວ, ທ່ານ ນາງ ແສງເດືອນ ຫຼ້າຈັນທະບູນ ໄດ້ລາຍງານໃຫ້ຮູ້ໃນແຕ່ລະປີ ຍັງມີຄູສອນໃນທົ່ວປະເທດໄດ້ຮັບການຄັດເລືອກໃຫ້ເປັນຄູດີເດັ່ນປະຈໍາປີຈໍານວນໜຶ່ງ, ກະຊວງສຶກສາທິການ ແລະ ກິລາ ກໍ່ໄດ້ນໍາພາຄູດີເດັ່ນເຫຼົ່ານີ້ ໄປແລກປ່ຽນບົດຮຽນຢູ່ສະຖານທີ່ຕ່າງໆ ເປັນຕົ້ນແມ່ນລະຫວ່າງໂຮງຮຽນທີ່ເປັນຕົວແບບຢູ່ພາຍໃນແຕ່ລະແຂວງ ທັງພາກໃຕ້ ແລະ ພາກເໜືອ, ໄດ້ຮັບຕໍາແໜ່ງວິຊາການລະດັບຜູ້ຊ່ວຍອາຈານ ຂັ້ນເມືອງ 764 ຄົນ, ຍິງ 267 ຄົນ, ຄູປະສົບການ 182 ຄົນ ເປັນຍິງ 112 ຄົນ, ຄູຊໍານານ 7 ຄົນ, ຍິງ 5 ຄົນ ແລະ ຄູຊ່ຽວຊານ 1 ຄົນ.
ພາລະກິດການສຶກສາເປັນພາລະກິດຂອງທົ່ວປວງຊົນ ມີແຕ່ຂະແໜງການສຶກສາ ແລະ ກິລາ ກໍ່ຄື ພະນັກງານ, ຄູອາຈານ ຈະເຮັດແຕ່ຝ່າຍດຽວບໍ່ໄດ້ ຕ້ອງໄດ້ຮັບການສະໜັບສະໜູນ, ປະກອບສ່ວນໃນສັງຄົມ ຈຶ່ງເຮັດໃຫ້ການສຶກສາມີການພັດທະນາ ແລະ ມີຄຸນນະພາບສູງຂຶ້ນ. ໄລຍະຜ່ານມາ ອໍານາດການປົກຄອງທ້ອງຖິ່ນ, ຂະແໜງການຕ່າງໆ, ນັກທຸລະກິດ, ຜູ້ປະກອບການ, ອົງການຈັດຕັ້ງທາງສັງຄົມ, ອົງການຈັດຕັ້ງສາກົນ, ພໍ່ຄ້າຊາວຂາຍ ຕະຫຼອດຮອດພໍ່ແມ່ປະຊາຊົນ, ຜູ້ປົກຄອງນັກຮຽນ ກໍ່ໄດ້ປະກອບສ່ວນຢ່າງຫ້າວຫັນ ແລະ ເປັນເຈົ້າການ ເຂົ້າໃນການພັດທະນາການສຶກສາ ແລະ ກິລາ, ເຮັດໃຫ້ວຽກງານດັ່ງກ່າວມີບາດກ້າວຂະຫຍາຍຕົວດີຂຶ້ນເລື້ອຍໆ. ແຕ່ເຖິງຢ່າງໃດກໍ່ຕາມ ເພື່ອເຮັດໃຫ້ການສຶກສາຂອງປະເທດພວກເຮົາຖືກພັດທະນາໄປສູ່ຄຸນນະພາບນັບມື້ນັບສູງຂຶ້ນ, ສາມາດເຊື່ອມໂຍງກັບພາກພື້ນ ແລະ ສາກົນໄດ້ນັ້ນ ພວກເຮົາຍິ່ງຕ້ອງເພີ່ມທະວີຄວາມເອົາໃຈໃສ່ພັດທະນາການສຶກສາໃຫ້ນັບມື້ນັບຫຼາຍຂຶ້ນ, ເຊິ່ງການພັດທະນານັ້ນກໍ່ປຽບເໝືອນການພັດທະນາຊັບພະຍາກອນມະນຸດ ກໍ່ຄືພັດທະນາອະນາຄົດຂອງລູກຫຼານໃຫ້ເຂົາເຈົ້າມີຄວາມຮູ້, ຄວາມສາມາດ ທັກສະວິຊາຊີບ, ສາມາດປັບຕົວ ແລະ ດໍາລົງຊີວິດຢູ່ໃນສະພາບແວດລ້ອມການປ່ຽນແປງຂອງສັງຄົມໃຫ້ດີຂຶ້ນ.
ພ້ອມກັນນັ້ນ, ທ່ານ ລັດຖະມົນຕີ ຍັງໄດ້ຮຽກຮ້ອງຜູ້ຮັບຜິດຊອບວຽກງານການສຶກສາ ເອົາໃຈໃສ່ເປັນບາງບັນຫາ ເປັນຕົ້ນແມ່ນ ຄູ ຕ້ອງຍົກສູງຄວາມຮັບຜິດຊອບຕໍ່ການປະຕິບັດໜ້າທີ່ສິດສອນຂອງຕົນ, ສອນໃຫ້ນັກຮຽນມີຄວາມກະຕືລືລົ້ນຕໍ່ການຮຽນ; ຜູ້ບໍລິຫານການສຶກສາທຸກຂັ້ນ ຈົ່ງໄດ້ເພີ່ມຄວາມຮັບຜິດຊອບເອົາໃຈໃສ່ຊີ້ນໍາໆພາວຽກງານສຶກສາ ແລະ ກິລາ ໃຫ້ແທດເຖິງກວ່າເກົ່າ, ສະກັດກັນປາກົດການຫຍໍ້ທໍ້ທີ່ຈະເກີດຂຶ້ນໃນຂະແໜງການສຶກສາ ແລະ ກິລາ; ພະນັກງານບໍານານ, ຜູ້ຊົງຄຸນວຸດທິ ຈົ່ງໄດ້ເອົາໃຈໃສ່ໃຫ້ຄໍາຄິດຄໍາເຫັນໃນການພັດທະນາການສຶກສາ, ຊຸກຍູ້ປຸກລະດົມຊຸມຊົນປະກອບສ່ວນເຂົ້າໃນວຽກງານການສຶກສາໃຫ້ນັບມື້ນັບຫຼາຍຂຶ້ນ; ສໍາລັບນັກຮຽນນັກສຶກສາ ຕ້ອງເຄົາລົບນັບຖືຄູອາຈານ, ພໍ່ແມ່ ເອົາໃຈໃສ່ຄົ້ນຄວ້າສຶກສາຮໍ່າຮຽນໃນຫ້ອງຮຽນ ແລະ ນອກຫ້ອງຮຽນໃຫ້ຫຼາຍຂຶ້ນ, ເສີມສ້າງຄວາມຮູ້ຄວາມສາມາດ ເພື່ອສ້າງໂອກາດໃຫ້ຕົນເອງ ໃນການມີວຽກເຮັດງານທໍາ, ປະກອບອາຊີບທີ່ໝັ້ນຄົງ; ພາກສ່ວນທຸລະກິດ, ຜູ້ປະກອບການ, ອົງການຈັດຕັ້ງສັງຄົມ, ຄູ່ຮ່ວມພັດທະນາ ຈົ່ງສືບຕໍ່ປະກອບສ່ວນ ແລະ ຊ່ວຍເຫຼືອທາງດ້ານທຶນຮອນ ແລະ ວິຊາການໃນການພັດທະນາວຽກງານການສຶກສາ; ອະດີດນັກສຶກສາຂອງທຸກໆສະຖາບັນ ທີ່ຈົບໄປແລ້ວນັ້ນ ຖ້າຫາກມີເງື່ອນໄຂ ຫຼື ລະນຶກເຖິງບຸນຄຸນຂອງຄູ ກໍ່ໃຫ້ຊ່ວຍເບິ່ງແຍງຊີວິດການເປັນຢູ່ ຫຼື ຊ່ວຍພັດທະນາດີຂຶ້ນ, ດ້ານພື້ນຖານໂຄງລ່າງ ແລະ ວັດຖຸອຸປະກອນທີ່ຮັບໃຊ້ການຮຽນການສອນ ແລະ ອື່ນໆ ທີ່ເຫັນວ່າສາດປະກອບສ່ວນໄດ້; ສໍາລັບພໍ່ແມ່ຜູ້ປົກຄອງນັກຮຽນນັກສຶກສາ ແມ່ນມີຄວາມສໍາຄັນຫຼາຍ ໃນການຊ່ວຍເຫຼືອຕັກເຕືອນ, ບອກສອນ, ສຶກສາອົບຮົມ ແລະ ສົ່ງເສີມລູກຫຼານຂອງຕົນໃຫ້ໄດ້ເຂົ້າໂຮງຮຽນ, ເອົາໃຈໃສ່ເບິ່ງແຍງດູແລເຂົາເຈົ້າບໍ່ໃຫ້ໄປຫຍຸ້ງກ່ຽວກັບສິ່ງເສບຕິດ, ຂີ້ລັກ, ເປັນນັກເລງອັນຕະພານ ແລະ ອື່ນໆ ແລະ ສົ່ງເສີມໃຫ້ລູກຫຼານເຂົ້າຮຽນຕໍ່ໃນສາຂາວິຊາຊີບຕ່າງໆ ຕາມຄວາມສາມາດຂອງເຂົາເຈົ້າ ເພື່ອຮຽນຈົບມີວຽກເຮັດງານທໍາ, ມີລາຍຮັບລ້ຽງກຸ້ມຕົນເອງ ແລະ ຄອບຄົວ.
ນອກຈາກນີ້, ໃນພິທີ ທ່ານ ພິມມະສອນ ເລືອງຄໍາມາ ອະດີດລັດຖະມົນຕີ ກະຊວງສຶກສາທິການ ແລະ ກິລາ ກໍ່ໄດ້ອ່ານບົດກອນອວຍພອນວັນຄູ ທີ່ມີຄວາມໝາຍຄວາມສໍາຄັນ ໂດຍສະເພາະແມ່ນຄູເປັນແມ່ພິມຂອງຊາດ ແລະ ເປັນວິສະກອນແຫ່ງດວງວິນຍານ. ພ້ອມກັນນັ້ນ, ກໍ່ຍັງໄດ້ມອບຂອງຂວັນໃຫ້ແກ່ພະນັກງານຜູ້ອາວຸໂສບໍານານ ເພື່ອເປັນທີ່ລະລືກ ເນື່ອງໃນວັນຄູແຫ່ງຊາດ ຄົບຮອບ 24 ປີ.
(ບຸນທະວີ)